Foilsiú teachtaireachta maidir le formheas leasaithe chaighdeánaigh le sonraíocht táirge i ndáil le hainm in earnáil an fhíona dá dtagraítear in Airteagal 17(2) agus (3) de Rialachán Tarmligthe (AE) 2019/33 ón gCoimisiún

(2022/C 263/10)

Foilsítear an teachtaireacht seo i gcomhréir le hAirteagal 17(5) de Rialachán Tarmligthe (AE) 2019/33 ón gCoimisiún (1).

TEACHTAIREACHT MAIDIR LE LEASÚ CAIGHDEÁNACH AG ATHRÚ AN DOICIMÉID AONAIR

“Arribes”

PDO-ES-A0614-AM03

Dáta teachtaireachta: 11.4.2022

TUAIRISC AR AN LEASÚ FORMHEASTA AGUS CÚISEANNA LEIS

1. Athruithe ar pharaiméadair fhisiceimiceacha na bhfíonta

TUAIRISC:

Méadú ar aigéadacht luaineach na bhfíonta geala agus rosé; agus laghdú ar neart alcóil agus aigéadacht iomlán íosta na bhfíonta geala, rosé agus dearga.

Baineann an leasú seo le pointe 2(a) den tsonraíocht táirge agus le pointe 4 den doiciméad aonair.

Meastar gur leasú caighdeánach é sin agus baineann sé leis an doiciméad aonair. Ní athrú substaintiúil ar an táirge atá faoi cosaint é seo, lena gcoimeádtar na saintréithe agus an phróifíl ar a dtugtar tuairisc sa nasc, agus atá mar thoradh ar an idirghníomhaíocht idir tosca nádúrtha agus daonna. Dá bhrí sin, meastar nach mbaineann an leasú seo le haon cheann de na catagóirí dá bhforáiltear in Airteagal 14(1) de Rialachán (AE) 2019/33.

CÚISEANNA:

Méadú ar aigéadacht luaineach na bhfíonta geala agus rosé; tá gá leis an leasú seo mar gheall ar na cleachtais fíonóireachta nua (fíon oráiste agus tabhairt chun cineáil ar mhoirt) agus coinníollacha stórála le haghaidh na gcineálacha fíona sin (bairillí, amfaraí, umair choincréiteacha), cé nach mbíonn mórán tionchair acu i dtéarmaí a saintréithe orgánaileipteacha, ligeann siad d’acmhainneacht bhreise maidir le tabhairt chun cineáil na bhfíonta.

Laghdú ar neart alcóil na bhfíonta: a bhuí leis an tsuim atá ag daoine i dtáirgí níos sláintiúla agus bainistíocht níos fearr an phróisis fíonsaothraithe, is féidir linn fíonta níos éadroime, nach bhfuil chomh struchtúrtha céanna a tháirgeadh anois agus an fhéidearthacht a bhaineann leis na hithreacha sa limistéar a chumhdaítear faoi STFC “Arribes” a úsáid ag an am céanna.

Laghdú ar aigéadacht íosta fíonta: Tá leibhéil aigéadachta níos ísle ag na fíonchaora mar gheall ar an méadú sna meánteochtaí a bhí le feiceáil le blianta beaga anuas de thoradh an athraithe aeráide. Ligeann na teicnící níos sábháilte a úsáidtear sa lá atá inniu ann d’aibiú teicneolaíoch níos déanaí, rud a chiallaíonn nach mór na luachanna íosta a cheadaítear a ísliú.

2. Leasú ar na saintréithe orgánaileipteacha de réir an chineáil fíona

TUAIRISC:

Rinneadh an roinn maidir le saintréithe orgánaileipteacha na bhfíonta a athdhréachtú.

Baineann an leasú seo le pointe 2(b) den tsonraíocht táirge agus le pointe 4 den doiciméad aonair.

Meastar gur leasú caighdeánach é sin agus baineann sé leis an doiciméad aonair. Leis an leasú seo cuirtear na saintréithe orgánaileipteacha in oiriúint ionas gur féidir measúnú níos fearr a dhéanamh orthu san anailís chéadfach. Ní leasú substaintiúil é sin ar an táirge, ar táirge é lena gcoimeádtar na saintréithe agus an phróifíl ar a dtugtar tuairisc sa nasc agus a thagann ón idirghníomhú idir na tosca nádúrtha agus daonna. Dá bhrí sin, meastar nach mbaineann an leasú seo le haon cheann de na catagóirí dá bhforáiltear in Airteagal 14(1) de Rialachán Tarmligthe (AE) 2019/33 ón gCoimisiún.

CÚISEANNA:

Ní mór an tuairisc orgánaileipteach ar na fíonta faoi chosaint a leasú ionas gur féidir a saintréithe a nascadh le tuairisceoirí is féidir a mheas trí na critéir a leagtar síos i gcaighdeán UNE-EN-ISO 17025 a chomhlíonadh ag painéal tástála.

3. An oibleagáid maidir le humair a bheith líneáilte a bhaint

TUAIRISC:

Scriosadh an abairt dheireanach de phointe 4 de Roinn 3(b.1) den tsonraíocht táirge, a bhaineann le coinníollacha fíonóireachta, faoinar éilíodh umair a bheith líneáilte.

Baineann an leasú seo le pointe 3(b.1) den tsonraíocht agus le pointe 5 den doiciméad aonair.

Ba cheart é a mheas mar leasú caighdeánach a leasaíonn an doiciméad aonair, agus is é is cuspóir leis an roinn maidir leis na coinníollacha fíonóireachta a oiriúnú don úrscothacht i bhfíoneolaíocht nua-aimseartha. Níl aon athrú ar shaintréithe orgánaileipteacha ná fisiciceimiceacha an fhíona i gceist leis; fanann na saintréithe sin mar an gcéanna. Ní thagann an leasú seo faoi aon cheann de na catagóirí dá bhforáiltear in Airteagal 14(1) de Rialachán (AE) 2019/33.

CÚISEANNA:

Moladh go scriosfaí an abairt dheireanach de phointe 4 i Roinn 3(b.1) den tsonraíocht táirge maidir le coinníollacha fíonóireachta chun ligean do chleachtais táirgthe áirithe a bhaineann torthaí an-mhaith amach i dtéarmaí cáilíochta agus ina mbaintear úsáid as umair a rinneadh as ábhair amhail coincréit, nach bhfuil líneáilte.

4. Cineálacha mionlaigh a chur leis: puesta en cruz, gajo arroba, bastardillo chico, tinta jeromo agus mandón

TUAIRISC:

Tugadh cúig chineál nua isteach. Baineadh an t-idirdhealú idir cineálacha príomha agus tánaisteacha freisin.

Baineann an leasú seo le pointí 3(c) agus 6 den tsonraíocht táirge agus le pointe 7 den doiciméad aonair.

Ba cheart é a mheas mar leasú caighdeánach lena modhnaítear an doiciméad aonair. Mar a luaitear thuas, ní athraítear saintréith fhíonta STFC “Arribes” trí na cineálacha sin a chur leis, ach cuidíonn sé leis an tuairisc a bharrfheabhsú. Ní athraíonn an leasú seo an nasc agus dá bhrí sin ní thagann sé faoi aon cheann de na catagóirí dá bhforáiltear in Airteagal 14(1) de Rialachán (AE) 2019/33.

CÚISEANNA:

Cé go raibh na cúig chineál sin ar léarscáil na gcineálacha atá traidisiúnta sa limistéar cheana féin, níor athraíodh ná níor cláraíodh iad go dtí seo.

D’aimsigh grúpa taighdeoirí ón Aonad Fíonsaothraithe (Roinn na mBarr Adhmadach) in Instituto Tecnológico Agrario de Castilla y León [Institiúid Teicneolaíochta Talmhaíochta na Caistíle agus León] na cineálacha sin agus iad ag tabhairt faoi shuirbhéanna a rinneadh in 2002 i limistéar críochaithe STFC “Arribes”, mar chuid de thionscadal taighde ar chineálacha mionlaigh dúchasacha a thabhairt ar ais. A luaithe a suíodh saintréithe na gcineálacha cuireadh tús leis an bpróiseas cláraithe. Ar deireadh, cuireadh iad san áireamh sa liosta de chineálacha fíonóireachta a cheadaítear in Castile agus León, mar a leagtar amach in Iarscríbhinn XI a ghabhann le hOrdú AYG/1408/2018 an 19 Nollaig 2018 lena rialaítear féidearthacht táirgeachta fíona i bPobal Castile agus León (BOCyL Uimh. 2 an 3 Eanáir 2019). Leasaíodh an t-ordú sin le déanaí le hOrdú AGR/836/2020 an 4 Meán Fómhair 2020 (BOCyL Uimh. 190 an 15 Meán Fómhair 2020).

Léiríodh san anailís ar fhíonta ina bhfuil na cineálacha sin go gcoinnítear saintréithe fhíonta STFC “Arribes” agus go bhfuil saintréithe cáilíochta ag na fíonta atá suntasach ó thaobh cúrsaí fíoneolaíochta de agus nach mór na saintréithe sin a choinneáil. Ba cheart a chuimhneamh gur úsáideadh na cineálacha sin go coitianta san fhíonóireacht sular bunaíodh an STFC.

Baineadh an t-idirdhealú idir cineálacha príomha agus tánaisteacha freisin mar gheall nach raibh gá leis.

5. Athdhréachtú ar an roinn maidir leis an nasc

TUAIRISC:

Is nuashonrú é seo ar an bhfoclaíocht sa roinn a bhaineann le “tosca daonna” maidir leis an nasc, ina dtagraítear do na cineálacha atá san áireamh anois sa tsonraíocht táirge.

Baineann an leasú seo le pointe 7(a.2) den tsonraíocht táirge agus le pointe 8.1 den doiciméad aonair.

Is leasú caighdeánach é seo mar cé go mbaineann sé le foroinn den nasc, fanann an nasc mar an gcéanna a mhéid a bhaineann le hidirghníomhaíocht idir na tosca agus saintréithe an táirge. Níl aon athrú ar an nasc cúisíoch. Ní thagann an leasú seo faoi aon cheann de na catagóirí dá bhforáiltear in Airteagal 14(1) de Rialachán (AE) 2019/33.

CÚISEANNA:

Is nuashonrú é seo ar an bhfoclaíocht a bhaineann le “tosca daonna” sa roinn maidir leis an nasc, ina raibh tagairt do na cineálacha mionlaigh sin agus go rabhthas ag tabhairt faoi staidéar orthu agus á gclárú agus á n-údarú. Tá an próiseas sin críochnaithe anois agus dá bhrí sin ní mór an téacs a thabhairt cothrom le dáta chun an staid nua a léiriú. Tá gá le comhsheasmhacht freisin agus iad á gcur san áireamh i measc na gcineálacha údaraithe ónar féidir fíonta STFC “Arribes” a dhéanamh.

6. Feabhas a chur ar fhoclaíocht na ranna a thugann údar leis an bhfáth nach mór an fíon a bhúidéalú ag an bhfoinse

TUAIRISC:

Cuireadh feabhas ar an roinn a mhíníonn an fáth nach mór an fíon a bhuidéalú ag an bhfoinse.

Baineann an leasú seo le pointe 8(b.2) den tsonraíocht táirge agus le pointe 9 den doiciméad aonair.

Is leasú caighdeánach é seo, ós rud é gur leasú foirmiúil amháin atá ann agus nach mbaineann aon athrú ar na rialacha agus na ceanglais a leagtar amach sa tsonraíocht táirge leis. I bhfocail eile, bhí an oibleagáid chun an fíon a bhuidéalú ag an bhfoinse san áireamh sa tsonraíocht táirge cheana féin. Ní dhearnadh ach an fhoclaíocht ar na cúiseanna leis an oibleagáid sin a fheabhsú. Ní thagann an leasú seo faoi aon cheann de na catagóirí dá bhforáiltear in Airteagal 14(1) de Rialachán (AE) 2019/33.

CÚISEANNA:

Níl ann ach feabhas ar fhoclaíocht an cheanglais chun údar níos fearr a thabhairt, mar heastar é a bheith fíor-riachtanach chun cáilíocht an táirge deiridh a chaomhnú.

7. Nuashonrú ar fhoclaíocht na bhforálacha lipéadaithe

TUAIRISC:

Cuireadh feabhas ar an bhfoclaíocht trí na tagairtí dlíthiúla atá imithe i léig a bhaint.

Baineann an leasú seo le pointe 8(b.3) den tsonraíocht ach ní dhéanann sé difear don doiciméad aonair.

Is leasú caighdeánach é seo, ós rud é nach mbaineann sé le haon cheann de na catagóirí dá bhforáiltear in Airteagal 14(1) de Rialachán Tarmligthe (AE) 2019/33 ón gCoimisiún.

CÚISEANNA:

Is leasú ar an bhfoclaíocht é seo, agus níl aon athrú ar na forálacha lipéadaithe féin i gceist leis.

8. Ailíniú leis na rialacha maidir le comhlíontacht leis an tsonraíocht táirge a fhíorú

TUAIRISC:

Rinneadh an tuairisc ar na seiceálacha a athdhréachtú.

Baineann an leasú seo le pointe 9(b) den tsonraíocht ach ní dhéanann sé difear don doiciméad aonair.

Is leasú caighdeánach é an leasú seo nach ndéanann aon difear don doiciméad aonair agus nach mbaineann le haon cheann de na catagóirí dá bhforáiltear in Airteagal 14(1) de Rialachán Tarmligthe (AE) 2019/33 ón gCoimisiún.

CÚISEANNA:

Moladh go ndéanfaí an mhír seo a athdhréachtú chun í a dhéanamh níos soiléire agus í a ailíniú leis na forálacha de dhlí an Aontais is infheidhmithe faoi láthair.

DOICIMÉAD AONAIR

1. Ainm an táirge

Arribes

2. Cineál táisc gheografaigh

STFC – Sonrúchán Tionscnaimh faoi Chosaint

3. Catagóirí táirgí fíniúna

1. Fíon

4. Tuairisc ar an bhfíon nó ar na fíonta

1. FÍON - fíonta geala agus rosé

TUAIRISC THÉACSÚIL GHAIRID

Fíonta geala:

— Maidir leis an gcuma atá air, bíonn dath buí orthu agus imreacha idir liath agus órga orthu.

— Maidir leis an mboladh, bíonn dea-bholaithe láidre orthu (gan aon locht) le bolaithe torthaíocha agus/nó bláthacha. Féadfaidh beagán mianrachta a bheith acu.

— Bíonn siad blasta agus bíonn aigéadacht chothromaithe acu sa bhéal.

Fíon a “choiptear i mbairille”:

— Maidir leis an gcuma atá air, bíonn na dathanna níos déine ná cineálacha fíona níos óige, mar gheall ar an bpróiseas fíonóireachta.

— Maidir leis an mboladh, bíonn dea-bholaithe láidre orthu le bolaithe deataithe tóstáilte atá measctha le bolaithe torthaíocha agus bláthacha a bhaineann go sonrach leis an gcineál, agus baineann déine mheasartha leis na tréithe sin.

— Maidir leis an mblas, ba cheart dóibh a bheith olartha, leathan agus casta chomh maith le blasanna dea-struchtúrtha de dhair.

Fíonta rosé:

— Maidir leis an gcuma atá air, baineann raon leis an dath a bhíonn orthu agus iad idir bándearg éadrom agus dearg éadrom.

— Maidir leis an mboladh, bíonn dea-bholaithe láidre orthu (gan aon locht) agus is iad na bolaithe torthaíocha na bolaithe is mó.

— Bíonn siad torthaíoch agus bíonn aigéadacht dea-mheasctha acu agus iad sa bhéal.

Fíonta rosé a tugadh chun cineáil:

— Maidir leis an gcuma atá air, bíonn dath bándearg orthu le ruainnín a thagann chun cinn mar gheall ar an bpróiseas tabhartha chun cineáil.

— Maidir leis an mboladh, bíonn dea-bholaithe sainiúla glana orthu ina mbíonn bolaithe adhmaid agus torthaí cothromaithe ag brath ar fhad an phróisis tabhartha chun cineáil.

— Bíonn siad dea-struchtúrtha agus bíonn cothromaíocht mhaith idir aigéadacht agus alcól acu chomh maith le hiarbhlas fada agus iad sa bhéal.

(*) Comhlíonfaidh na paraiméadair anailíseacha nach leagtar síos sa doiciméad seo na rialacha atá i bhfeidhm.

Saintréithe anailíseacha ginearálta Uasmhéid nirt alcóil iomláin (mar % den toirt) Íosmhéid nirt alcóil iarbhír (mar % den toirt) 11,0 Íosmhéid aigéadachta iomláine 4,0 gram in aghaidh an lítir, arna léiriú mar aigéad tartarach Uasmhéid aigéadachta luainí (mar mhilleachoibhéisí in aghaidh an lítir) 11,67 Uasmhéid dé-ocsaíde sulfair iomláine (mar mhilleagraim in aghaidh an lítir) 150

2. FÍON - Fíonta dearga óga

TUAIRISC THÉACSÚIL GHAIRID

Bíonn dath dearg orthu agus an dath sin idir corcairghorm agus dearg scothchorcra.

Maidir leis an mboladh, bíonn dea-bholaithe láidre orthu le ruainnín bolaithe torthaíocha agus/nó mianracha.

Bíonn siad torthaíoch agus bíonn aigéadacht dhea-mheasctha acu agus iad sa bhéal.

(*) Comhlíonfaidh na paraiméadair anailíseacha nach leagtar síos sa doiciméad seo na rialacha atá i bhfeidhm.

(**) Maidir le fíon atá níos mó ná bliain d’aois, is mar a leanas a ríomhtar an uasteorainn aigéadachta luainí: 0,7 g/l suas go neart alcóil de 10 % de réir na toirte + 0,06 g/l le haghaidh gach céime os cionn 10 % alcóil.

Saintréithe anailíseacha ginearálta Uasmhéid nirt alcóil iomláin (mar % den toirt) Íosmhéid nirt alcóil iarbhír (mar % den toirt) 11,0 Íosmhéid aigéadachta iomláine 4,0 gram in aghaidh an lítir, arna léiriú mar aigéad tartarach Uasmhéid aigéadachta luainí (mar mhilleachoibhéisí in aghaidh an lítir) 11,67 Uasmhéid dé-ocsaíde sulfair iomláine (mar mhilleagraim in aghaidh an lítir) 150

3. FÍON - Fíonta dearga a tugadh chun cineáil

TUAIRISC THÉACSÚIL GHAIRID

Baineann raon idir corcairghorm agus dearg leis an dath a bhíonn orthu, agus d’fhéadfadh na fordhathanna is gnách don aoisiú a bheith orthu. Déine idir measartha agus ard.

Maidir leis an mboladh, bíonn dea-bholaithe láidre agus torthaíocha orthu chomh maith le miondifríochtaí a sholáthraíonn an t-adhmad agus/nó beagán mianrachta.

Bíonn siad dea-struchtúrtha le blas an adhmaid agus bíonn cothromaíocht aigéadachta mhaith acu agus iad sa bhéál.

(*) Comhlíonfaidh na paraiméadair anailíseacha nach leagtar síos sa doiciméad seo na rialacha atá i bhfeidhm.

(**) Maidir le fíon atá níos mó ná bliain d’aois, is mar a leanas a ríomhtar an uasteorainn aigéadachta luainí: 0,7 g/l suas go neart alcóil de 10 % de réir na toirte + 0,06 g/l le haghaidh gach céime os cionn 10 % alcóil.

Saintréithe anailíseacha ginearálta Uasmhéid nirt alcóil iomláin (mar % den toirt) Íosmhéid nirt alcóil iarbhír (mar % den toirt) 12,0 Íosmhéid aigéadachta iomláine 4,0 gram in aghaidh an lítir, arna léiriú mar aigéad tartarach Uasmhéid aigéadachta luainí (mar mhilleachoibhéisí in aghaidh an lítir) 11,67 Uasmhéid dé-ocsaíde sulfair iomláine (mar mhilleagraim in aghaidh an lítir) 150

5. Cleachtais fíonóireachta

5.1. Cleachtais fíoneolaíochta shonracha

1. Cleachtas fíoneolaíochta sonrach — Táirgeacht úsctha uasta: 72 lítear in aghaidh 100 cileagram d’fhíonchaora. — Maidir le fíonta a bhfuil an téarma “FERMENTADO EN BARRICA” [COIPITHE I mBAIRILLE] ar a lipéad, is é 600 lítear an t-uastuilleadh.

2. Srian a bhaineann le fíonóireacht — Maidir leis na fíonta rosé agus dearga, ní mór do 60 % ar a laghad de na fíonchaora a úsáidtear a bheith ar na cineálacha dearga a údaraítear faoi STFC.

5.2. Uastáirgeacht

1. Cineálacha fíonta dearga

7 000 cileagram fíonchaor in aghaidh an heicteáir

2.

50,4 heictilítear in aghaidh an heicteáir

3. Cineálacha fíonta geala

10 000 cileagram fíonchaor in aghaidh an heicteáir

4.

72 heictilítear in aghaidh an heicteáir

6. Limistéar geografach críochaithe

Tá limistéar geografach STFC “Arribes” lonnaithe in iarthuaisceart chúige Salamanca agus iardheisceart chúige Zamora.

Tá na bardais a leanas sa limistéar táirgthe:

— Cúige Salamanca:

Ahigal de los Aceiteros, Aldeadávila de la Ribera, Corporario, Fregeneda (La), Hinojosa de Duero, Lumbrales, Masueco, Mieza, Peña (La), Pereña de la Ribera, Puerto Seguro, Redonda (La), San Felices de los Gallegos, Saucelle, Sobradillo, Valdenoguera, Vilvestre, Villar de la Yegua, Villar del Ciervo agus Villarino de los Aires.

— Cúige Zamora:

Abelón, Argañin, Badilla, Carbajosa de Alba, Castro de Alcañices, Cibanal, Cozcurrita, Fariza, Fermoselle, Formariz, Fornillos de Fermoselle, Gamones, Luelmo, Mámoles, Monumenta, Moral de Sayago, Moralina, Pinilla de Fermoselle, Pino, Salto de Castro, Santa Eulalia, Torregamones, Villadepera, Villalcampo agus Villardiegua de la Ribera.

Polagáin 2, 3, 4, 12, 13, 14 agus 16 i mbardas Almaraz de Duero, agus polagán 1 i mbardas Muelas del Pan.

7. Cineál/cineálacha fíniúna

ALBILLO MAYOR

ALBILLO REAL

BRUÑAL - ALBARÍN TINTO

DOÑA BLANCA - MALVASÍA CASTELLANA

GAJO ARROBA

GARNACHA TINTA

GARRO - MANDÓN

JUAN GARCÍA - MOURATÓN

MENCÍA

MERENZAO - BASTARDILLO CHICO

RABIGATO - PUESTA EN CRUZ

RUFETE

SYRAH

TEMPRANILLO

TINTO JEROMO

VERDEJO

8. Tuairisc ar an nasc (na naisc)

8.1. Tosca nádúrtha agus daonna

Tosca nádúrtha

An aeráid

Tá gnéithe aeráide Arribes del Duero an-sainiúil agus iad ar cheann de na príomhchritéir a shainíonn an limistéar sin, áit a mbíonn an aeráid an-difriúil leis an aeráid sa chuid eile den réigiún. Bíonn an bháisteach sách ard, agus ráta bliantúil idir 575 mm agus 800 mm ann, mar gheall ar shuíomh an cheantair sa chuid is faide siar d’abhantrach an Duero.

Tá an rilíf ina cúis leis na difríochtaí móra sa teocht freisin. Tá an patrún teochta ar an leathmhá cosúil leis an bpátrún sa chuid eile den abhantrach (geimhreadh fada agus fuar agus samhradh gairid agus te), ach sna gleannta abhann (“arribe”), éiríonn sé i bhfad níos teo (thart ar 5 oC níos airde ná ar an leathmhá), agus bíonn geimhreadh níos gairide agus samhradh níos faide mar thoradh air sin. Ní bhíonn sioc ann riamh sna cainneoin curtha, áit a mbíonn an meánteocht le linn mhí Eanáir thart ar 9 oC. Ardaíonn an teocht sin go thart ar 26 oC i mí Lúnasa. Sa dhá chás sin, bíonn neart gréine ann, thart ar 2 680 uair an chloig gréine in aghaidh na bliana.

D’fhéadfaí cur síos ar an aeráid in Arribes del Duero mar aeráid Mheánmhuirí fho-thais, níos teo agus níos taise ná an chuid eile den réigiún.

Ithir

Cruthaíodh an chuid is mó de na hithreacha sa limistéar as eibhir scláta. Is ithreacha iad ina bhfuil leibhéil ísle aoil, bíonn siad úr agus torthúil, iad aigéadach go nádúrtha (pH idir 5 agus 6), tá uigeacht dúrabhán siolta acu agus méid ard cloiche iontu; is saintréithe iad sin ar fad a fhágann go bhfuil na hithreacha difriúil leo siúd atá le fáil sna limistéir fíonsaothraithe máguaird.

Tosca daonna

Ag cur na dtosca nádúrtha san áireamh, d’éirigh le saothróirí fíniúna STFC “Arribes” an méid a leanas a shainiú:

1. - Léarscáil shonrach de chineálacha a bheith ann. Is é Juan García an cineál is mó (fíonchaora dearga sa chás seo). Tá an cineál sin ar an bpríomh-chomhpháirt sna fíonta a chumhdaítear faoin tásc geografach, agus tugann sé saintréith do na fíonta, saintréith lena gcuirtear i dtábhacht a struchtúr agus a míne. Cineál fíniúna deirge traidisiúnta eile atá tábhachtach, i dtéarmaí a chainníochta agus na cáilíochta a cruthaíodh a mbaineann leis, is ea Rufete; is cineál é sin a chuireann dea-bholaithe míne agus galántacht agus castacht leis na fíonta. Tá cineál Bruñal ann freisin (is mó is dócha go bhfuil sé dúchasach don limistéar), cineál a chuireann neart datha agus neart alcóil níos airde leis. Is léir go bhfuil meas agus tóir ag saothróirí fíniúna sa limistéar ar an gcineál sin. Cuireann cineálacha eile (Tempranillo, Garnacha, Mencía (cineálacha dearga) agus Malvasía, Albillo nó Verdejo (cineálacha), leis na cineálacha dúchasacha sin, agus baineann léiriú saintréithe leis na cineálacha eile sin bunaithe ar terroir an limistéir. Anuas ar na cineálacha thuas, is léir gur cineálacha dúchasacha a mbaineann an-tábhacht leo ar an léarscáil chineálach iad Bastardillo Chico, Tinta Jeromo, Mandón, Gajo Arroba, agus Puesta en Cruz, etc. Féadtar iad a úsáid cheana féin chun fíonta faoi chosaint a dhéanamh ós rud é go bhfuil an próiseas cláraithe agus údaraithe críochnaithe faoin tráth seo, i ndiaidh staidéar a rinne Institiúid Teicneolaíochta [Talmhaíochta] na Caistíle agus León ar chineálacha mionlaigh a thabhairt ar ais. Tá cineálacha eile ar éirigh leo dul in oiriúint don limistéar agus a bhfuil léiriú saintréitheach ar leith acu sna dálaí a aimsítear i limistéar Arribes, agus mhéadaigh ar a dtábhacht le blianta beaga anuas. Tá sé sin fíor i gcás an chineáil dheirg Syrah, cineál a fhástar go fairsing agus a mheastar a bheith ina chineál tábhachtach i measc na gcineálacha a fhástar in Arribes del Duero. Cuirtear feabhas breise lena shaintréithe nuair a fhástar é in ithreacha carraigeacha eibhir agus aeráidí teo agus grianmhara (mar a bhíonn in Arribes). Is cineál atá sách éasca le saothrú é agus níl sé leochaileach i leith galar. Leis na cineálacha dúchasacha cuirtear go mór le cineál Syrah agus nuair a úsáidtear leis féin chun fíon aonchineáil a dhéanamh, is éard a bhíonn mar thoradh air sin fíonta Arribes ar ardchaighdeán lena dtugtar léiriú foirfe ar shainiúlacht an limistéir.

2. - Baineann traidisiún fada leis an bhfíonshaothrú sa limistéar. Cuireadh 50 % ar a laghad de na fíniúnacha roimh 1956 agus is fíniúnacha ísle iad ar fad a bheag nó a mhór. Ní fhástar ach céatadán beag de na fíniúnacha ar threilísí. Tá roinnt taithí ann ar fhíniúnacha a treoraíodh ag úsáid treoraíocht chuaiche a thiontú go treilísí, ach is neamhchoitianta an nós sin.

3. - Tá an dlús plandála ard, baineann raon idir 2 000 agus 3 000 planda in aghaidh an heicteáir leis go traidisiúnta.

8.2. Saintréithe an táirge

Tá na fíonta a chumhdaítear faoi STFC “Arribes” sainiúil mar gheall ar an bpróifíl aramatach a bhaineann leo, rud a fhágann go bhfuil siad difriúil leis na fíonta a tháirgtear i limistéir eile. Tarlaíonn sé sin mar gheall ar an aigéadacht nádúrtha a bhaineann leo, rud a thugann úire dóibh. I gcás na bhfíonta dearga, tarlaíonn sé mar gheall ar an tiúchan ard polaifeanól agus dea-bholaithe na dtorthaí aibí agus subhúla, agus de thoradh na mbolaithe sainiúla mianracha a bhíonn orthu.

8.3. Tuairisc ar an nasc

1. - Cuirtear feabhas leis an séasúr fáis fíniúnacha, a tharlaíonn ón earrach ar aghaidh (agus a thosaíonn níos luaithe anseo), in Arribes del Duero mar go mbíonn leibhéal maith báistí ann, rud a mbaineann na plandaí tairbhe as. Bíonn tionchar ollmhór aige sin ar aigéadacht nádúrtha cheart an fhíona, mar ní gnách di a bheith níos ísle ná 5,5 g/l.

2. - Áirithíonn an patrún teochta in Arribes del Duero go n-aibíonn na torthaí go dtí go bhfuil siad foirfe, agus dá bhrí sin bíonn tiúchan níos airde de pholaifeanóil acu. Athraíonn sé sin próifíl aramatach na bhfíonta, a bhfuil sé de nós acu a bheith ró-aibí agus dea-bholaithe subhúla agus torthaíocha ag baint leo.

3. - Tá an léarscáil chineálacha le haghaidh Arribes an-éagsúil agus difriúil le léarscáil chineálacha limistéar eile. Dá réir sin, léiríonn na fíonta próifíl aramatach atá an-uathúil agus baineann saintréithe orgánaileipteacha sonracha leo.

9. Coinníollacha breise fíor-riachtanacha (pacáistiú, lipéadú, ceanglais eile)

Creat dlíthiúil:

Sa reachtaíocht náisiúnta

An cineál coinníll bhreise:

Pacáistiú laistigh den limistéar geografach críochaithe

Tuairisc ar an gcoinníoll:

Áirithítear buidéalú agus tabhairt chun cineáil na bhfíonta ina dhiaidh sin leis an bpróiseas fíonóireachta, agus dá bhrí sin ní féidir na saintréithe orgánaileipteacha agus fisiciceimiceacha ar a dtugtar tuairisc sa tsonraíocht seo a ráthú ach amháin má tharlaíonn gach ceann de na hoibríochtaí láimhseála fíona laistigh den limistéar táirgthe. Dá bhrí sin, d’fhonn cáilíocht a chosaint, bunáitíocht a rathú agus rialaithe a áirithiú, agus ag cur san áireamh go bhfuil buidéalú na bhfíonta a chumhdaítear le STFC “Arribes” ar cheann de na pointí criticiúla chun na saintréithe a shainítear sa tSonraíocht Táirge seo a fháil, ní mór an t-oibriú sin a dhéanamh ag fíonghoirt atá lonnaithe ag na plandaí buidéalaithe laistigh den limistéar táirgthe.

Creat dlíthiúil:

Sa reachtaíocht náisiúnta

An cineál coinníll bhreise:

Forálacha breise a bhaineann le lipéadú

Tuairisc ar an gcoinníoll:

Ní mór do bhliain an fhíona a bheith ar an lipéad, fiú mura ndearnadh an fíon a thabhairt chun cineáil.

Is féidir na téarmaí a leanas a chur ar an lipéad:

— an téarma “DENOMINACIÓN DE ORIGEN” [AINMNIÚCHÁN TIONSCNAIMH] seachas “DENOMINACIÓN DE ORIGEN PROTEGIDA” [SONRÚCHÁN TIONSCNAIMH FAOI CHOSAINT].

— Fíonta rosé agus dearga: na téarmaí CRIANZA, RESERVA agus GRAN RESERVA, ar choinníoll go gcomhlíonann an fíon na ceanglais a leagtar síos sa reachtaíocht is infheidhme, agus ROBLE, ar choinníoll go gcomhlíonann an fíon na ceanglais a leagtar síos sa reachtaíocht is infheidhme agus gur tugadh é chun cineáil ar feadh 3 mhí ar a laghad i mbairillí darach.

— Gach fíon: FERMENTADO EN BARRICA [COIPITHE I mBAIRILLE], ar choinníoll go gcomhlíonann siad na ceanglais a leagtar síos sa reachtaíocht is infheidhme, agus gur coipeadh an fíon i mbairillí darach ar feadh 3 mhí ar a laghad.

Nasc chuig an tsonraíocht táirge

www.itacyl.es/documents/20143/342640/PCC+DOP+ARRIBES+Rev+2.docx/8bc6c048-a143-5813-e576-e8876e19c90d

(1) IO L 9, 11.1.2019, lch. 2.